"קול העין", תוכנית הרדיו של "העין השביעית" וקול-הקמפוס: עמוס הראל על הצנזורה הצבאית • איתי רום על הכפשה ועיתונות • ניר גונטז על האינטרסים שמאחורי סיקור המירוץ למפכ"לות • ושלמה מן על הבלוג "נעמוש"
 התוכנית ה-18 במספר של "קול העין", הפעם בהנחיית שוקי טאוסיג ונמרוד הלברטל, נפתחת בשיחה עם איתי רום, כתב-חוקר בתוכנית התחקירים "המקור" בערוץ 10. רום משוחח עם המנחים על קמפיינים אנונימיים וקמפיינים מכפישים, נושא שבו עסק במסגרת עבודתו העיתונאית. בהמשך התוכנית עולה לשידור ניר גונטז לשיחה על הקמפיין התקשורתי לסיכול מינויו של גל הירש לתפקיד מפכ"ל המשטרה. עמוס הראל, הכתב והפרשן הצבאי של "הארץ", משוחח עם המנחים על הצנזורה הצבאית לרגל פרישתה של תא"ל סימה וואקנין-גיל, שסיימה השבוע קדנציה של עשר שנים בתפקיד הצנזורית הראשית. בפינה האלטרנטיבית מתארח השבוע שלמה מן, בעל הטור "עומד בשער", המספר על נושא מחקר וכתיבה המעסיק אותו זה קרוב לשלוש שנים: קרבות כיבוש הרמה הסורית במלחמת ששת הימים. "קול העין" היא תוכנית משותפת ל"העין השביעית" ולקול-הקמפוס (106FM), רדיו הסטודנטים של בית-הספר לתקשורת של המסלול האקדמי, המכללה למינהל. את התוכנית מפיקה רתם שרעבי, סטודנטית בבית-הספר לתקשורת של המסלול האקדמי, המכללה למינהל. התוכנית משודרת בקול-הקמפוס 106FM מדי שבוע בימי שלישי בשעה 12:00, וזמינה להאזנה באתר התחנה ובאתר "העין השביעית". 